Ego Henricus, Trecensium comes palatinus, notum facio presentibus et futuris, quod, cum æcclesia Sancti-Petri-Vivi Senonensis pondus Barri et Trecarum de elemosina antecessorum meorum et mea teneret, donnus Odo, prefatæ æcclesiæ abbas, conquestione sua michi monstravit quod magna pars rerum quæ ponderari debebant, non ad pondus suum veniebant, sicut ab antiquo consuetudo erat, sed, ponderis sui consuetudinem evitantes, alio deferebantur. Unde conquestioni ejus satisfaciens, institui ut nullus omnino hominum res ponderari solitas alio quam ad pondus ejus deferat ponderandas. Et si quis alibi quam ad pondus dicti abbatis ponderando deprehensus vel ponderasse convictus fuerit, mea prius habita emendatione, sicut a ministerialibus meis diffinitum fuerit, deinde per duos solidos emendatio abbati fiet, salva etiam ponderis sui consuetudine. Meis itaque ministerialibus et nundinarum mearum custodibus, ad quoscumque presentes litteræ pervenerint precipio, ut, secundum institutionem meam presenti pagina consignatam, super hoc bannum clamari nundinis incipientibus faciant, et si quis bannum fregerit, mihi forisfactum meum et abbati suum cum ipsius consuetudinis jure faciant habere; ita quod nec domus libera, nec locus alius liber inde conferat alicui defensionem quin predicta æcclesia ponderis sui consuetudinem ubicumque eam solet accipere habeat, et sic res omnes ponderis consuetudinem debentes ad pondus prefatæ æcclesiæ de jure debito deferantur. Hec autem omnia, ut rata permaneant et inconvulsa teneantur, litteris annotata sigilli mei impressione firmavi. Affuerunt autem hujus rei testes: Drogo de Pruvino, Daimbertus de Ternantis; Girardus Eventatus; Salo de Senonis; Milo, filius prefati Deimberti; Josbertus Siccus de Pruvino. Actum Trecis, anno incarnati Verbi Mº Cº LXXº IIIIº. Data per manum Guillelmi, cancellarii.